དཔེ་ཀློག་ཅེས་པ་ཡང་ཕོ་རོག་གིས་ཚང་འཆའ་བ་བཞིན་ལག་ཏུ་གང་ཐོན་གྱིས་མི་ལྟ་རོགས།ངས་འུ་ཅག་དང་བར་ཐག་ཆེས་ཉེ་བའི་བཟའ་བཅའ་དང་འབྲེལ་ཏེ་སྐད་ཆ་ཞིག་བཤད།དེ་ནི་ཤ་དང་རྩམ་པ་བཟས་ན་ལུས་ཕུང་ལ་ཕན་ཞིང་སྟོབས་ཤུགས་རྒྱས་པ་དང་ཀ་ར་དང་བུ་རམ་བཟས་ན་ཞིམ་པའི་ཚོར་སྣང་སྟེར་བ་རེད།དེ་བས་གཞུང་ལུགས་རང་བཞིན་གྱི་དཔེ་ཆར་མང་ཙམ་ལྟ་བ་ལས་སྒྱུ་རྩལ་རྩོམ་རིག་སྐོར་ལ་ཉུང་ཙམ་ལྟོས།གཞུང་ལུགས་ཞེས་པ་ཡང་བཀའ་པོད་ལྔ་ལྟ་བུར་གོ་མི་རུང་སྟེ།༼དེར་མ་ལྟ་ཞེས་པ་མིན༽འུ་ཚོ་དང་བར་ཐག་ཆེས་ཉེ་བའི་ས་ཁམས་རིག་གནས་ཀྱི་དཔེ་ཆ།མིའི་རིགས་ཀྱི་བྱུང་བ་བརྗོད་པའི་དཔེ་ཆ།བོད་རང་གི་བྱུང་བ་བརྗོད་པའི་དཔེ་ཆ།བོད་རང་གི་རིག་གནས་ལོ་རྒྱུས་དང་སྐད་དང་ཡི་གེའི་བྱུང་བ་བརྗོད་པའི་དཔེ་ཆ།སྐྱེ་ཁམས་ཁོར་ཡུག་སྲུང་སྐྱོབ་སྐོར་གྱི་དཔེ་ཆར་ལྟ་རྒྱུ་གལ།དེ་ནས་དེ་དག་གི་གལ་ཆེན་རང་བཞིན་རྒྱུད་ལ་འབྱོར་བར་གྱིས་དང་།ཁྱོད་ཚོ་ཡང་ང་ནང་བཞིན་སེར་སྣས་བརྟས་པའི་མི་སྒེར་སེམས་ཅན་ཞིག་ཏུ་འགྱུར་ངེས།དེར་མ་འགྱོད་དང་ཁྱོད་ཀྱི་མི་ཚེར་དོན་སྙིང་ལྡན་པ་ཡིན།ངོ་མ་ཟེར་བ་ཡིན།མི་ཞིག་ལ་མཚོན་ན།བཟའ་བཏུང་འབའ་ཞིག་ལས་རང་དང་འབྲེལ་བ་ཡོད་དོ་ཅོག་ལ་ཤ་གསེང་རུས་གསེང་ནས་བརྩེ་བ་ཡོད་དགོས།སེར་སྣ་སྐྱེ་དགོས།དེ་དུས་ཁྱོད་ཚོས་ཕ་མེས་ཡང་མེས་དག་གི་བཀའ་དྲིན་དྲན་ངེས་ལ་བུ་རབས་ཚ་རྒྱུད་དག་གི་སང་ཉིན་ལ་ཡང་བསམ་བློ་གཏོང་ངེས།དེ་ནས་ཁྱོད་ཚོ་ཡང་ཆགས་སྡང་གི་ཕུང་པོ་ཞིག་ཏུ་གྱུར་འགྲོ།